# Michalli da Ruodo

Michele de Rodes (Michalli da Ruodo en venecià; Michael of Rhodes en anglès; Michele da Rodi en italià) (Rodes abans de 1385- Venècia 1445), fou un grec de Rodes enrolat primer com a remer a l'armada veneciana i que després va assolir el grau d'almirall un cop naturalitzat a Venècia.

## Vida

L'any 1401 es va enrolà com a remer amb sou (bonaboia) en una galera veneciana. Provinent de l'illa de Rodes devia tenir setze anys o més. Durant una quarantena d'anys va fer una munió de viatges per mar, en naus de guerra i mercants, en diversos oficis i graus de responsabilitat. Des de mariner amb poca formació esdevingué una persona amb coneixements matemàtics i de totes les disciplines de la navegació.

### Resum cronològic

A partir del seu manuscrit la seva vida pot resumir-se en diverses etapes segons s'indica a continuació.
* 1401-1406. Remer voluntari a sou (“homo da remo”)
* 1407-1413. Nauxer (“nochiero”)
* 1414-1420. Intendent de vaixell (“paron”).
** El càrrec de “paron” (que caldria traduir per “patró”) no té una equivalència clara en les galeres catalanes. A Venècia era el responsable del buc, l'eixàrcia i de tots els elements necessaris par a navegar (incloent la beguda i l'alimentació).
* 1421-1434. Còmit (“comito”)
* 1435-1443. Conseller i almirall (“ Homo de Conseio “ i “armiraio”)
* 1444-1445. Al final de la seva vida va copiar el manuscrit i va modificar el testament.

## Obra manuscrita de construcció naval i altres temes

L' autor va resumir la seva experiència en diversos temes navals en un manuscrit que va romandre inèdit (i pràcticament desconegut) durant segles.

## Manuscrit de Florència

La primera publicació parcial (transcripció en venecià i traducció al francès) fou a càrrec d'Augustine Jal, l'any 1840. Aquest es basà en una còpia d'un altre manuscrit de la Biblioteca Magliabecchiana de Florència i titulà l'obra “Fabbrica di galere”.

### Índex de la “Fabbrica di galere”

* Unitats de longitud venecianes
* Les dimensions dels vaixells i l'eixàrcia indicades per Michalli da Ruodo corresponen a les emprades per les drassanes venecianes de l'època.
* 1 passo = 5 piedi = 1,7387 m
* 1 piede = 12 oncie = 0,3477 m
* 1 oncia = 12 linee
* Construcció d'una galera de la ruta de Flandes (23 passes 3,5 peus = 41,04 m)
* Construcció d'una galera de la ruta de Romania (23 passes 3 peus)
* Construcció d'una galera subtil
* Construcció d'una nau llatina

## Manuscrit de Venècia

A la Biblioteca Nazionale Marciana de Venècia hi ha un manuscrit (Ms. It., cl.IV, 170 =5379) que és una còpia parcial de l'obra original de Michalli da Ruodo escrita per ell mateix entre els anys 1443 i 1445. Aquesta còpia és coneguda amb el títol de “Raxion de' Marineri” i fou publicada per Annalisa Conterio l'any 1991. Originalment fou atribuïda a Pietro di Versi que, de fet, es va limitat a rascar el nom de Michalli da Ruodo i escriure el seu nom adjudicant-se l'autoria.

## Manuscrit de Federico Patetta

El manuscrit original fou propietat de Federico Patetta (jurista, historiador, filòleg i acadèmic italià; 1867-1945) que mai no va divulgar el contingut del manuscrit. L'any 1966 el manuscrit fou subhastat a Sotheby's i fou adquirit per un comprador anònim sense que els estudiosos interessats poguessin consultar-lo. L'any 2000 fou novament subhastat i el nou propietari va facilitar el seu estudi i la divulgació dels seus continguts.
Una acció conjunta entre el Dibner Institute for the History of Science and Technology (Cambridge, Massachusetts), el National Endowment for the Humanities i la National Science Foundation va permetre un estudi acurat de l'obra, la seva publicació en tres volums i una web resum del manuscrit, els seus continguts i una avaluació de la importància de l'obra de Michallis da Ruodo.

### Tres volums publicats

* Facsímil.
* Transcripció i traducció.
* Estudis sobre l'obra.

### Continguts del manuscrit original

* Viatges, càrrecs de Michalli, vaixells emprats i persones superiors en cada viatge
* Matemàtiques
** Àlgebra, radicals, fraccions i problemes comercials. Amb exemples i solucions.
* Construcció naval. Més que un veritable tractat de construcció naval el manuscrit dona detalls sobre galeres i naus: dimensions i eixàrcia.
** Galera de la ruta de Flandes
** Galera de la ruta de Romania
** Galera subtil
** Nau llatina (amb arbre mestre i arbre de mitjana amb dues veles llatines)
** Nau quadra o coca (amb vela quadra a l'arbre mestre i vela llatina a l'arbre de mitjana)
* Navegació.
** Portolans (en el sentit de rutes, derroters). Distancies i rumbs entre ports mediterranis i atlàntics
** Accidents geogràfics i punts de referència
** ”Raxon de marteloio” (Tauleta de marteloio).
* Mesura del temps. Calendaris, astrologia, santoral i festes religioses

## Referències

* ↑ Michael (of Rhodes); Michalli da Ruodo; Franco Rossi Studies. MIT Press, 2009. ISBN 978-0-262-12308-2.
* ↑ Rivista marittima. Ministerio della marina., 1891, p. 376–.
* ↑ Memorial histórico español: colección de documentos, opúsculos y antigüedades, que publica la Real Academia de la Historia, 1853, p. 497–.
* ↑ Luigi Napoleone Cittadella. Notizie relative a Ferrara per la maggior parte inedite. D. Taddei, 1864, p. 272–.
* ↑ Francesco Liparulo. L'arrivo della galea veneziana a Costantinopoli. Aletti Editore, 3 febrer 2019, p. 18–. ISBN 978-88-591-5266-8.
* ↑ Archéologie navale par A. Jal. A. Bertrand, 1840, p. 3–.
* ↑ Pierre Claude François Daunou; Pierre Antoine Lebrun; Charles Giraud Journal des savants. Éditions Klincksieck, 1848, p. 400–.
* ↑ Frederic Chapin Lane. Venetian Ships and Shipbuilders of the Renaissance. JHU Press, setembre 1992, p. 245–. ISBN 978-0-8018-4514-7.
* ↑ Pietro Di Versi; Annalisa Conterio Raxion de' marineri: taccuino nautico del XV secolo. Comitato per la Pubblicazione delle Fonti Relative alla Storia di Venezia, 1991.
* ↑ Cultures of Empire: Rethinking Venetian Rule, 1400–1700: Essays in Honour of Benjamin Arbel. BRILL, 27 juliol 2020, p. 274–. ISBN 978-90-04-42887-4.
* ↑ Ornella Pittarello. Algune raxion per marineri: un manuale veneziano del secolo XV per gente di mare. Il poligrafo, 2006. ISBN 978-88-7115-454-1.
* ↑ Giuseppe De Luca; Gaetano Sabatini Growing in the Shadow of an Empire: How Spanish Colonialism Affected Economic Development in Europe and in the World (XVIth-XVIIIth Cc.). FrancoAngeli, 2012, p. 104–. ISBN 978-88-568-4862-5.
* ↑ Web sobre l'obra de Michellis da Ruodo
* ↑ Michael (of Rhodes). The Book of Michael of Rhodes: Facsimile. MIT Press, 2009.
* ↑ Michael (of Rhodes). Transcription and translation. MIT Press, 2009. ISBN 978-0-262-19590-4.
* ↑ Michael (of Rhodes). The Book of Michael of Rhodes: Studies. MIT Press, 2009.
* ↑ Michael of Rhodes.Navigation: Toolkit Introduction.

## Vegeu també

* Benedetto Cotrugli
* Zorzi Trombetta da Modone